《分韵得也字赠林生瑛充贡》
元代·黄哲

冰霜戒元律，游子发中野。筵几惜离群，罍尊企倾写。

庭柯覆喧鸟，场藿维征马。锡贡拟璆琳，光辉孰云舍。

又渊穆奥典，璧水观儒雅。攀鳞尔所之，附骥吾衰也。

滔滔岁华晚，积雪晨飞洒。行矣慎毋淹，长怀问津者。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。